O d ô v o d n e n i e

A. Všeobecná časť

Návrh vyhlášky Ministerstva spravodlivosti SR, ktorou sa mení a dopĺňa vyhláška Ministerstva spravodlivosti SR č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra  a zoznam listín, ktoré je potrebné k návrhu na zápis priložiť v znení vyhlášky č. 563/2004 Z. z. (ďalej len „vyhláška“) sa predkladá ako iniciatívny materiál najmä v súvislosti s potrebou ustanoviť vzory tlačív na podávanie návrhov do obchodného registra, návrhov na zmenu zapísaných údajov do obchodného registra, ako aj návrhu na výmaz z ochodného registra pre novú právnu formu podnikateľského subjektu – európskeho družstva.

 Uvedený právny predpis je vykonávacím predpisom k zákonu č. 530/2003 Z. z. o obchodnom registri a o zmene a doplnení niektorých zákonov, ktorý s účinnosťou od 1. februára 2004 priniesol zásadné zmeny v doterajšej právnej úprave obchodného registra.

Vzhľadom na špecifiká úpravy európskeho družstva, ktoré je upravené v priamo aplikovateľnom právnom nástroji, a to v nariadení  Rady (ES) č. 1435/2003 z 22. júla 2003 o stanovách Európskeho družstva (SCE) a v osobitnom zákone č. ...../2007 Z. z. o európskom družstve, ktorý je v súčasnej dobe v legislatívnom procese, bolo potrebné pristúpiť k vytvoreniu osobitných vzorov formulárov, určených výlučne pre túto právnu formu, na podávanie návrhov vo vzťahu k obchodnému registru. 

Príkladom tohto osobitného charakteru je napríklad potreba výmazu európskeho družstva z obchodného registra po tom, čo došlo k premiestneniu jeho sídla za hranice Slovenskej republiky do iného členského štátu, pričom v tomto prípade nejde o výmaz, ktorý by, ako je tomu v prípade ostatných právnych foriem zapísaných osôb, mal za následok zánik právnej subjektivity týchto právnických osôb.

Návrh vyhlášky je v súlade s ústavou Slovenskej republiky, so zákonom č.  530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi. Návrh vyhlášky je ďalej v súlade s právom ES/EÚ. 

	Návrh vyhlášky nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie. Z tohto dôvodu  sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.

Doložka zlučiteľnosti
právneho predpisu
s právom Európskych spoločenstiev a právom Európskej únie
	
1. Predkladateľ právneho predpisu: Ministerstvo spravodlivosti Slovenskej republiky.

2. Názov právneho predpisu: Návrh vyhlášky Ministerstva spravodlivosti Slovenskej republiky, ktorou sa mení a  dopĺňa vyhláška Ministerstva spravodlivosti Slovenskej republiky č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť v znení vyhlášky č. 563/2004 Z. z.

3. Záväzky Slovenskej republiky vo vzťahu k Európskym spoločenstvám a Európskej únii:

a) Návrh vyhlášky svojou problematikou:

patrí medzi prioritné oblasti aproximácie práva uvedené v článku 70 Európskej dohody o pridružení,

    patrí medzi krátkodobé priority Národného programu pre prijatie acquis communitaire, 

    patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), 

    je prioritou  aproximácie práva podľa screeningu, 

patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.

b) Zo schválenej negociačnej pozície Slovenskej republiky ku kapitole 5 – právo obchodných spoločností vo vzťahu k predmetu úpravy návrhu vyhlášky vyplýva Slovenskej republike záväzok zapracovať do jej právneho poriadku predpoklady na zápis európskeho družstva ako novej právnej formy do obchodného registra. Európske družstvo je upravené v nariadení  Rady (ES) č. 1435/2003 z 22. júla 2003 o stanovách Európskeho družstva (SCE) .

4. Problematika návrhu vyhlášky:

a) je upravená v práve Európskych spoločenstiev,
b) je upravená v práve Európskej únie,

Nariadenie Rady (ES) č. 1435/2003 z 22. júla 2003 o stanovách Európskeho družstva (SCE) (Mimoriadne  slovenské vydanie Ú. v. EÚ 17/zv.01-2004).

c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev.

5. Stupeň zlučiteľnosti návrhu vyhlášky s právom Európskych spoločenstiev a právom Európskej únie:

c) úplná

6. Gestor (spolupracujúce rezorty):

Ministerstvo spravodlivosti Slovenskej republiky.

7. Účasť expertov pri príprave právneho predpisu a ich stanovisko k zlučiteľnosti právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

Bez účasti expertov. 

B. Osobitná časť

K Článku I

K bodu 1

Znenie § 4 sa dopĺňa o povinnosť priloženia listiny, ktorou sa preukazuje vlastnícke právo alebo užívacie právo k nehnuteľnosti alebo jej časti, ktoré užívanie nehnuteľnosti alebo jej časti ako sídla alebo miesta podnikania nevylučuje, alebo súhlas vlastníka nehnuteľnosti alebo jej časti so zápisom nehnuteľnosti alebo jej časti ako sídla alebo miesta podnikania do obchodného registra. Povinnosť prikladať predmetnú listinu vyplýva z § 2 ods. 3 zákona, ktorým sa mení a dopĺňa  č. 513/1991 Zb. v znení neskorších predpisov, ktorý nadobudne účinnosť dňa 1. februára 2007. Zároveň sa zavádza odkaz č. 1a a poznámka pod čiarou odkazujúca na predmetné ustanovenie Obchodného zákonníka.

K bodu 2

V bode 2 sa navrhuje nové znenie § 16e odsek 1. Pôvodné znenie upravovalo výnimku z aplikácie prílohy č. 23 na podanie návrhu na zápis európskej  spoločnosti do obchodného registra a odkazovalo na primerané použitie § 23a ods. 1 až 3.  Ustanovenie § 23a ods. 3 však spätne odkazovalo na použitie tlačiva návrhu na zápis pre obchodnú spoločnosť alebo družstvo do obchodného registra pre navrhovanú novú právnu formu obchodnej spoločnosti alebo družstva.
Navrhnutým znením sa dosiahne terminologický súlad s ostatným textom vyhlášky.

K bodu 3

V bode 3 sa navrhuje zmena znenia poznámky pod čiarou k odkazu č. 2k). Účelom tejto zmeny je dosiahnutie súladu s textom nariadenia (ES) č. 2157/2001. Pri založení európskej spoločnosti zmenou právnej formy akciovej spoločnosti na európsku spoločnosť sa okrem listín podľa § 4 prikladá aj čestné vyhlásenie o tom, že akciová spoločnosť, založená podľa práva členského štátu, ktorá má sídlo a ústredie na území spoločenstva, môže byť transformovaná na európsku spoločnosť, pretože splnila podmienku -  aspoň dva roky mala dcérsku spoločnosť, ktorá sa spravovala právom iného členského štátu. Uvedená podmienka vyplýva z článku 2 ods. 4 nariadenia (ES) č. 2157/2001.

K bodu 4

Navrhovanou úpravou sa ustanovuje, ktoré tlačivá sa použijú a aké listiny je potrebné priložiť k návrhu na zápis európskeho družstva do obchodného registra,  k návrhu na zápis zmien v zapisovaných údajoch o európskom družstve do obchodného registra, ako aj k návrhu na výmaz európskeho družstva z obchodného registra po premiestnení jeho sídla do iného štátu. Vyhláška v tomto prípade vychádza z modelu zaužívaného pri ostatných právnych formách, keď prílohy, ktoré je potrebné priložiť k návrhu na prvozápis európskeho družstva vymenúva priamo v textovej časti vykonávacieho predpisu, zatiaľčo prílohy, ktoré je potrebné priložiť k návrhu na zápis zmien v zapísaných údajoch sú obsiahnuté v tej prílohe k vyhláške, ktorou sa zároveň ustanovuje tlačivo na podávanie návrhu na zápis zmien v zapisovaných údajoch. 

V prípade ustanovenia príloh pri prvom zápise európskej družstva návrh vyhlášky zohľadnuje skutočnosť, že európske družstvo môže byť založené viacerými spôsobmi upravenými nariadením Rady (ES) č. 1435/2003 z 22. júla 2003 o stanovách Európskeho družstva (SCE), a to ako výsledok splynutia alebo zlúčenia družstiev, v dôsledku zmeny právnej formy družstva založeného podľa práva členského štátu na právnu formu európskeho družstva a založenie európskeho družstva iným spôsobom.

K bodu 5

Navrhovaná zmena reaguje na skutočnosť vyplývajúcu z článku 76 ods. 1 nariadenia Rady č. 1435/2003 z 22. júla 2003 o stanovách Európskeho družstva (SCE), podľa ktorého európske družstvo môže zmeniť právnu formu na družstvo, ktoré sa bude spravovať právom členského štátu sídla európskeho družstva. Takáto zmena právnej formy môže nastať iba za podmienok uvedených v tomto ustanovení nariadenia. Nariadenie pritom stanovuje, že o zmene právnej formy sa nesmie rozhodovať pred uplynutím dvoch rokov od zápisu európskeho  družstva do obchodného registra alebo od schválenia účtovných závierok za prvé dva roky.

K bodom  6 až 25

V nadväznosti na úpravu v bode 1 bolo potrebné v  jednotlivých prílohách  doplniť do zoznamu listín, ktoré sa prikladajú k návrhu  listinu, ktorou sa preukazuje vlastnícke právo alebo užívacie právo k nehnuteľnosti alebo jej časti, ktoré užívanie nehnuteľnosti alebo jej časti ako sídla alebo miesta podnikania nevylučuje, alebo súhlas vlastníka nehnuteľnosti alebo jej časti so zápisom nehnuteľnosti alebo jej časti ako sídla alebo miesta podnikania do obchodného registra.

K bodu 26

Navrhovaným bodom sa ustanovujú vzory tlačív na zápis európskeho družstva do obchodného registra,  k návrhu na zápis zmien v zapisovaných údajoch o európskom družstve do obchodného registra, ako aj k návrhu na výmaz európskeho družstva z obchodného registra po premiestnení jeho sídla do iného štátu.

Vzhľadom na špecifiká tejto novej právnej formy bolo potrebné pristúpiť k vytvoreniu osobitných vzorov formulárov na podávanie návrhov vo vzťahu k obchodnému registru.

K Článku II

Účinnosť vyhlášky sa navrhuje k 1. aprílu 2007, keďže v tento deň sa predpokladá nadobudnutie účinnosti zákona č. ..../2007 Z. z. o európskom družstve, ktorý je v súčasnej dobe v legislatívnom procese.